Virallinen lehti nro C 348 , 03/12/1999 s. 0106



KIRJALLINEN KYSYMYS E-0614/99 esittäjä(t): Patricia McKenna (V) komissiolle (12. maaliskuuta 1999) Aihe: Yhteisön tuki Irlannin rautateille Euroopan komissio on viime vuosina suunnannut koheesio- ja aluekehitysrahaston kautta miljoonia puntia Irlannin rautatieyhtiön (Iarnrod Eireann) tukemiseen. Tästä huolimatta International Risk Management Services -yhtiön Irlannin hallitukselle tekemässä tuoreessa selvityksessä nimenomaan Iarnrod Eireannin turvatoimia pidettiin puutteellisina ja tilanteen katsottiin uhkaavan vakavasti matkustajia ja henkilöstöä. Koska turvallisuusperiaate on yhteisön liikennepolitiikan tärkeä osa, miksi komissio ei ole tässä tilanteessa tutkinut Irlannin hallituksen ratkaisuja yhteisön varojen käyttämisestä rautatieverkostoon? Tällöin varmistettaisiin, ettei varoja ole suunnattu turvallisuusnäkökohtien kannalta vääriin kohteisiin. Komission jäsenen Monika Wulf-Mathiesinkomission puolesta antama vastaus (26. huhtikuuta 1999) Irlantia koskevaan kuljetusalan toimenpideohjelmaan (1994-1999) kuuluvassa rautateiden päälinjan kehittämisohjelmassa myönnetään, että rautatieverkon raiteiden ja opasteiden perusrakenteet ovat suurelta osalta vanhentuneet ja että suurin osa veturikannasta on kulunut loppuun. Tämän vuoksi yhteisön Irlannin rautatiehankkeille myöntämä tuki on suunnattu erityisesti turvallisuusseikkojen varmistamiseen. Koheesiorahastosta on varattu määrärahat Dublinista muualle maahan suuntautuvien päärautatieosuuksien raiteiden uusimiseen ja opasteisiin ja Euroopan aluekehitysrahastosta on myönnetty tukea uutta liikkuvaa kalustoa varten. Lisäksi koska Dublinin kevytraideliikennejärjestelmän LUAS:in raidehanketta koskeva 150 miljoonan euron määrärahasitoumus purettiin, 85 miljoonaa euroa myönnettiin erityisesti rautatieverkon parantamiseen. Näihin toimenpiteisiin kuuluu mm. rautateiden päälinjan raiteiden uudistaminen, Dublinin maanalaisen raideliikenteen ja Dublinin paikallisjunan DART:in palvelujen parantaminen sekä asemalaitureiden jatkaminen pitkille junille sopiviksi. Kaikilla näillä toimenpiteillä helpotetaan ylikuormituksesta aiheutuvien ongelmien ratkaisemista ja parannetaan Irlannin rautateiden turvallisuusnormeja. Komissio vakuuttaa arvoisalle parlamentin jäsenelle seuraavansa aktiivisesti, miten yhteisön rahastoista myönnettyjä varoja käytetään Irlannissa. Yhteisön tukikehyksen (YTK) seurantakomitea seuraa rakennerahastoista myönnettyjen varojen käyttöä toimenpideohjelmien ja alaohjelmien yhteydessä. Kuljetusasioita koskevan toimintaohjelman seurantakomitea seuraa kehitystä toimenpidekohtaisesti. Koheesiorahaston hankkeiden täytäntöönpanoa seuraa puolestaan koheesiorahaston seurantakomitea. Edellä mainittujen kahdesti vuodessa kokoontuvien komiteoiden seurantatyöllä varmistetaan, että yhteisön varat on suunnattu asianmukaisiin hankkeisiin, joilla on jo osaltaan parannettu Irlannin rautatieverkon turvallisuutta. Työtä on epäilemättä vielä paljon jäljellä, mutta siitä huolimatta on korostettava, että Kansainvälisen riskienhallintalaitoksen raportin mukaan Irlannin viranomaiset ovat äskettäin ilmoittaneet aikovansa varata seuraavaa viisivuotiskautta varten merkittäviä varoja rautateiden turvallisuusnormien parantamiseen. Komissio olettaa lisäksi, että tämän asian ratkaisemiseen myönnetään vielä lisää varoja seuraavalla ohjelmakaudella.